Ningo-Prampram mbrahyɛbeguanyi, Sam George dze ato gua dɛ, ɔda ho ara gyina beebi a ogyinaa dɛ yɛdze hɛn abatow kaade no ara bɛrɛgista hɛn sim kaade. Ne kasaa mu no, ɔdze too gua dɛ, asoɛe a wɔhwɛ nkitsahodzi nsɛm do no nam NCA do nye Telcosfo ayɛ nhyehyɛɛ a ɔbɔboa ma woetum dze Ghana hɛn abatow kaade no edzi dwuma. Ɔsanee dze too gua bio dɛ nhyehyɛɛ gu akwan do a ɔbɔboa ma yeetum dze akwantu krataa ( passport) aka ho ma Ghanafo a wɔwɔ amanɔndze so etum dze hɔn akwantu krataa (passport) arɛgista dɛ mbrɛ ɔsoafo dzii kan kae wɔ ne nhyehyɛɛ mu no.
NCAfo aka dɛ, nkɔmbɔdzi akɔdo fa iyi ho dɛ, wɔnyɛ nsesa ma wontum mfa abatow kaade no nrɛgista. Wɔdze too gua dɛ, nsiesie fofor no bɛgye mber na mpo nkɔmbɔdzi a ɔwɔ dɛ ɔkɔdo wɔ ndwumakuw a wɔma hɛn sim kaade ma yetum yenya nɛtwɛk dze dzi dwuma no nnkɔr do.
NCAfo aka dɛ, mbɔdzembɔ mpo a wɔabɔ dɛ nkyɛ wobotum dze akwantu krataa (passport) aka ho no agye bɛyɛ abosoom ebiasa na no mboree a mpo wonnwiei.
Mbrahyɛbeguanyi a ɔwɔ Prampram, Sam Goerge gyinaa iyi do kyerɛɛ dɛ, nsɛm a NCAfo ada no edzi no nyinara da ne nsɛm a odzii kan kaa no nyinara no edzi. Ɔkaa dɛ “Afie, wɔagye me nsɛm a mekae wɔ abɛɛfo ntsentan kɛse no do no ato mu na wɔdze ayɛ edwuma dze nhyehyɛɛ egu kwan do ribedzi dwuma.
Yɛdze abatow kaade no bɛrɛgista sim kaade-Sam George
